Geweld teen drywers: Raad kla hy word uitgesluit | Netwerk24
Die bedingingsraad vir die padvrag- en logistieke bedryf is omgekrap omdat die regering besluit het op 'n agtpuntplan om geweld in die bedryf stop te sit sonder om hom te raadpleeg.
Pleks daarvan om dié forum vir werkgewers en georganiseerde arbeid te gebruik, vergader die regering glo met ongeregistreerde entiteite soos die All Truck Drivers Federation (ATDF), wat van mafiastyl-optrede beskuldig word.
200 mense is die afgelope 12 maande in aanvalle op vragmotors dood. Foto: Pixabay
Die Padvragvereniging, wat deel is van die bedingingsraad, beskuldig juis die ATDF dat hulle die geweld aandryf, oënskynlik weens protes teen buitelandse vragmotorbestuurders. Die ATDF dreig glo met geweld as eienaars nie buitelanders vervang met ATDF-lede én hulle boonop R350 per maand vir elke werker betaal nie.
Rapport het vroeër berig dat minstens 15 vragmotors op 2 Junie op die N3-hoofweg tussen Gauteng en Durban aan die brand gesteek is – net een van verskeie voorvalle van geweld.
LEES OOK: Kaapse drywer sterf ná petrolbomaanval
Vroeër het die regering 'n interministeriële taakspan op die been gebring en die bedingingsraad is gesluit. Maar ná 2 Junie, met nuwe ministers in die stoel, is minstens twee vergaderings gehou waarna die ATDF en Positive Freight Solutions (PFS) uitgenooi is, maar nie die bedingingsraad nie.
Die bedingingsraad sê in hul afwesigheid het die partye ooreengekom op 'n agtpuntplan om die krisis te beëindig.
Dit sluit glo in die stigting van 'n reaksie-eenheid, 'n einde aan die onwettige indiensneming van buitelanders, vaardigheidsontwikkeling vir plaaslike bestuurders, die skep van 'n databasis vir werklose bestuurders en die hersiening van wetgewing oor werkpermitte.
Die bedingingsraad het 'n week gelede in briewe aan pres. Cyril Ramaphosa en die ministers van arbeid, binnelandse sake, polisie en vervoer 'n vergadering aangevra hieroor, maar nog geen antwoord gekry nie. Rapport kon ook nie kommentaar van die taakspan kry nie. Die raad skryf nie aan lede voor wie hulle in diens moet neem nie, buiten om wetgewing te gehoorsaam.
LEES OOK: Aanvalle op lorries eis 200 lewens, R1,2 mjd. in 1 jaar
Die ekonoom Mike Schüssler het die afgelope week op 'n mediakonferensie van die Nasionale Persklub die regering ook gekritiseer omdat hy hom steur aan besware teen die indiensneming van buitelanders in die bedryf. Schüssler sê die geweld is niks anders as ekonomiese sabotasie wat geskoei is op die lees van die sogenaamde konstruksiemafia wat reeds die konstruksiebedryf op sy knieë help bring het nie.